Når man lytter til Peder Hvelplunds kritik af den nye sundhedsaftale, der blev præsenteret fredag formiddag i Sundhedsministeriet, skulle man næsten tro, at Enhedslisten stod udenfor aftalen. Han kalder den nemlig for en lille prut. Ifølge ham er aftalen ikke med til at løse de problemer, som sundhedsvæsenet står overfor i dag, der blandt andet handler om rekruttering og fastholdelse. Men Enhedslisten er faktisk ét af de partier, der er med i den nye aftale trods den store kritik. - Der bliver tilført flere midler til sundhedsvæsenet, men det er bare langt fra tilstrækkeligt, siger den nordjysk valgte sundhedsordfører fra Enhedslisten. Det handler om løn Som en del af sundhedsaftalen har aftalepartierne afsat op mod fire milliarder kroner til at oprette 25 nye nærhospitaler landet over, og så er målet, at antallet af speciallæger skal øges med 43 procent frem mod 2035. Men ifølge Peder Hvelplund er det ikke nok, at der bliver sat ind med mursten. Skal problemerne løses, er der behov for et ligelønsløft, lyder det. - Det helt store spørgsmål er om lønnen. Vi har brug for nyt personale. Vi har brug for at kunne fastholde personale, og det kan vi kun ved at give et ligelønsløft, siger Peder Hvelplund. Udover Socialdemokratiet er en lang række partier med i aftalen: Venstre, SF, Radikale, Enhedslisten, Det Konservative Folkeparti, Dansk Folkeparti, Nye Borgerlige, Liberal Alliance, Frie Grønne, Alternativet og Liselott Blixt på vegne af arbejdsfællesskabet af løsgængere.

Referat:
Hvis problemerne i sundhedsvæsenet skal løses, skal der tilføres flere penge til løn, mener Enhedslistens sundhedsordfører.